Bestyrelse godkender principper for endelig fusion til Danske Medier. | Danske Medier
Bestyrelsen for Danske Medier har onsdag godkendt principperne for den endelige fusion af Danske Dagblades Foreningen, Ugeaviserne, Foreningen af Danske Interaktive Medier, Danske Specialmedier, Dansk Magasinpresses Udgiverforening, Radioerne og Digitale Publicister til Danske Medier.
Det betyder, at fusionen kan fremskyndes, så de endelige beslutninger om opløsning af de ”gamle” foreninger kan træffes på generalforsamlinger i de enkelte foreninger til foråret og ændring af vedtægter m.v. for Danske Medier på en generalforsamling 22.maj 2013.
De enkelte foreninger skal i forbindelse med generalforsamlingerne samtidig tage stilling til eventuel oprettelse af interessenetværk, der kan varetage de enkelte medlemsgruppers interesser på områder, hvor interesserne er forskellige i medlemskredsen f.eks. mediestøtte.
Danske Mediers bestyrelse på 19 vil blive reduceret i to tempi. Ved generalforsamlingen i 2013 reduceres den til 13 medlemmer og året efter til ni medlemmer.
Foreningen får en ledelse på tre medlemmer med Ebbe Dal som adm. direktør, Morten Helveg Petersen som viceadministrerende direktør og Christian Kierkegaard som journalistisk direktør.
Marianne Bugge Zederkof bliver direktør i Danske Mediers Research ApS, der skal stå for analyser og måling af læsertal, brugertal m.v., Thomas Rønnow forbliver direktør i Danske Mediers Arbejdsgiverforening, der foreslås udskilt og videreført som en selvstændig organisation. John Kristensen fratræder for at hellige sig sin forlagsvirksomhed.
Bestyrelsen har desuden tiltrådt principperne for kontingentopkrævning i den fælles forening. Den endelige udformning af kontingentsystemet gøres færdig på et bestyrelsesmøde i slutningen af februar.
Bestyrelsen har samtidig godkendt foreningens budget for 2013. Budgettet indebærer en rationalisering – ikke som følge af fusionen, men som en nødvendig tilpasning på grund af den stærkt forringede økonomi hos hovedparten af Danske Mediers medlemsvirksomheder gennem de seneste år.
Rationaliseringen indebærer afskedigelse i Danske Medier og Danske Mediers Arbejdsgiverforening af et antal medarbejdere og undladelse af genbesættelse af en ledig stilling. Afskedigelserne er effektueret torsdag.
Ændringerne vil medføre ændringer i organisationen, som vil blive meddelt senere.